Þingræður haldnar á Alþingi Íslendinga



Herra forseti. Eins og þskj. 612 ber með sér, er hv. .þm. Ak. frsm. í þessu máli, en af sérstökum ástæðum gat hann ekki mætt hér á fundinum, og hef ég því lofað að hafa hér framsögu í málinu. Till. er borin fram á þskj. 306 og er þess efnis, að Alþ. skorar á ríkisstj. að láta ekki niður falla, heldur hraða svo sem unnt er framkvæmdum þeim við flugvöll Vestmannaeyja, sem aðkallandi eru til þess að bæta lendingarskilyrði og annað, sem að öryggi flugsamgangnanna lýtur. N. hefur athugað þessa till. Henni er fullkomlega ljóst, að þróunin í flugmálunum á Íslandi er slík, að allt verður að gera til þess, sem mögulegt er, að skapa öryggi í þeim samgöngumálum, sem þá felst fyrst og fremst í því að stækka svo flugvellina, að það sé áhættulaust að lenda á þeim, hvernig svo sem veðurskilyrðin eru, ef flugveður er á annað borð. En það er svo í Vestmannaeyjum, eins og kunnugt er, að þar er ekki hægt að lenda og ekki heldur hægt að taka af nema í sérstökum áttum vegna þess, að þar er aðeins um eina braut að ræða, og er því mjög nauðsynlegt, að breytt sé þannig flugbrautinni, að hægt sé að taka þar af og lenda, þó að vindur blási þar af, fleiri en einni átt. Hins vegar er reyndin svo á Akureyri, eins og kunnugt er, að þar er flugvöllur sá, sem nú er notaður, mjög óöruggur, og hefur verið ráðizt í það að búa til nýjan flugvöll nær kaupstaðnum, sem kostar mjög mikið fé. Fjvn. er ljóst, að báðir þessir staðir eru þannig settir, að það þarf að bæta flugskilyrðin á báðum stöðunum, en ekki aðeins á öðrum. Hún vill því ekki vera neinn Salómonsdómari í því máli út af fyrir sig, hvort af þessum mannvirkjum skuli ganga fyrir, heldur skjóta því að sjálfsögðu til þeirra aðila, sem hafa tæknilega þekkingu á því og bera ábyrgð á þeim málum, og er það þá fyrst og fremst flugráð og flugvallastjóri eða flugmálastjórnin yfirleitt ásamt hæstv. flugmrh. N. leggur því til, að þessi till. verði samþ. með nokkrum breytingum, eins og kemur fram á þskj. 612, en breytingin er fyrst og fremst þessi, þ. e. a-liðurinn, að fyrir orðin „flugvöll Vestmannaeyja“ í tillgr. komi: flugvellina í Vestmannaeyjum og við Akureyri. - Er þá ekki gert neitt upp á milli þessara tveggja staða. Og svo er b-liðurinn, að fyrir orðið „Vestmannaeyjaflugvelli“ í fyrirsögn kemur: Vestmannaeyja- og Akureyrarflugvöllum. - Þetta er ágreiningslaust álit n., og mælir hún með því, að till. verði samþ. og afgr. á þann hátt, sem ég þegar hef lýst.



Herra forseti. Ég mun ekki hafa framsöguræðu fyrir þessari till. af þeirri ástæðu fyrst og fremst, að fyrir henni eru færð ýtarleg rök í grg., sem fylgir henni. Í öðru lagi er svo áliðið orðið þings, að við flm. óttumst, að till. nái ekki afgreiðslu, ef miklar umræður hefjast um hana nú. Ég vil þess vegna leyfa mér að óska þess, að þessari till. verði vísað til hv. allshn., og biðja hv. n. að afgreiða hana eins fljótt og hún frekast hefur tök á.



Ég vildi aðeins segja örfá orð um þessa till., áður en hún færi til n., en engan veginn tefja fyrir henni. Mér finnst rétt, að sú n., sem fær þessa góðu till. til meðferðar, athugi það vel, að í l. um fjárhagsráð er upprunalega ákveðið, að fjárhagsráð eigi að hafa með staðsetningu atvinnutækja að gera, m. a. einmitt með það fyrir augum að ná þeim tilgangi, sem hérna er stefnt að. Og ég vil minna á, að við meðferð l. um fjárhagsráð á sínum tíma var nauðsyn heildaráætlunar til margra ára alveg sérstaklega undirstrikuð af Sósfl. Ég vil enn fremur undirstrika það í sambandi við þessa till., að höfuðatriðið í að ná þeim tilgangi, sem hér er á minnzt, er sjálf fjármálapólitíkin í landinu, það, hvernig lánað er til atvinnutækjanna til þess að koma atvinnulífinu upp á hverjum einstökum stað, að lánin séu veitt með nægilega góðum skilmálum til fátækra bæjar- og sveitarfélaga án tillits til þess, hvort það þýði fyrst og fremst, að það sé gróði a.ð slíku, heldur með tilliti til hins, að viðhalda byggðinni þar, að viðhalda atvinnulífinu þar, að gera fólkinu mögulegt að lifa þar. Stærsta verkið, sem gert hefur verið til þess að viðhalda þannig byggðum úti um land, var gert í tíð nýsköpunarstjórnarinnar með togurunum og vélbátunum þá og með stofnlánadeildinni í Landsbankanum. Ég vildi eindregið mælast til þess, um leið og ég vil taka undir þessa till., að hv. n. reyni að gera hana heldur skarpari úr garði hvað snertir að undirstrika nauðsyn réttrar fjármálastefnu í landinu í sambandi við þetta. Svo vil ég aðeins minna hv. flm. á, að í sambandi við Framkvæmdabankann er vafalaust tilefni til að gera bindandi ákvarðanir til að ná þessum tilgangi.

Flm., (Jörundur Brynjólfsson): Herra forseti. Ég hef ásamt hv. samþm. mínum leyft mér að flytja þessa þáltill., og vænti ég, að hv. Alþ. taki því máli vel Ég sé ekki ástæðu til þess að fjölyrða um málið að þessu sinni, get vísað um efni þessarar ályktunar til grg. og álitsgerðar sérfræðings, sem er prentuð sem fylgiskjal. Ég vil leyfa mér að þessari umræðu lokinni að leggja til, að málinu verði vísað til allshn., og vonast til þess, að sú hv. n. afgreiði málið mjög bráðlega, svo að það geti fengið samþykki á þessu þingi.



Herra forseti. Þann 9. nóv. s.l. var vísað til hv. allshn. Sþ. till. frá mér og 1. landsk. varaþm. um bann við ferðum og vist erlendra hermanna utan samningssvæða. Ég vil nú beina þeim tilmælum til hv. n., að hún afgreiði þessa till., svo að Alþ. geti tekið endanlega afstöðu til hennar, en nú liður mjög að þinglokum. N. hefur sem sagt haft till. til athugunar í rúma tvo mánuði, og verður varla annað sagt en að sýnd hafi verið sæmileg þolinmæði af hálfu okkar flm., að ekki skuli fyrr en þetta vera vakið máls á seinlæti n., og þó hafa aðrir sýnt meiri þolinmæði í þessum efnum. - Þann 22. okt. s. l., þ. e. fyrir rúmum þremur mánuðum, var vísað til allshn. till. frá hv. 8. þm. Reykv. og hv. þm. N-Þ. um sama efni, aðeins miklu vægari í ákvæðum, en þessi till. hefur n. ekki heldur afgreitt enn þá. Flm. hennar hafa sem sé tekið seinlæti n. með þögn og þolinmæði í bókstaflegri merkingu heilum mánuði lengur en við flm. hinnar till., og þykist ég vita, að hv. 8. þm. Reykv. muni ekki hafa á móti því, að ég hvetji nú n. til þess að afgreiða einnig þá till., og virðist reyndar rétt, að hún sitji fyrir till. okkar hinna, þar eð hún var flutt þetta miklu fyrr.